Panayiotou glo byna onterf oor minnaresCosta Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Christopher Panayiotou se pa het gedreig dat hy “niks met hom te doen wil hê nie” nadat hy van sy seun se buite-egtelike verhouding met Chanelle Coutts te hore gekom het, het die Port Elizabeth-hooggeregshof Dinsdag gehoor. Speurder ao Leon Eksteen het vir die tweede dag in hofsaak van Panayiotou en sy twee medebeskuldigdes, getuig. Die hofsaak duur reeds agt weke lank. Panayiotou, Sinethembe Nenembe en Zolani Sibeko staan tereg op aanklagte wat verband hou met Panayiotou se vrou, Jayde, se moord in April verlede jaar. ŉ Hofsaak-binne-ŉ-hofsaak duur tans voort om te bepaal of ŉ video-opname tussen die beweerde middelman Siyoni en Panayiotou wat tydens ŉ polisie-operasie op 29 April 2015 verfilm is, toegelaat gaan word. Eksteen was verantwoordelik om oproepe te fasiliteer wat Siyoni aan Panayiotou gemaak het voor die polisie se operasie. Tydens kruisondervraging Dinsdag het Terry Price, vir die verdediging, Eksteen gevra of hy ooit aan ŉ polisiebeampte genoem het dat Costa Panayiotou gedreig het om sy seun, Christopher, te onterf. Eksteen en die Panayiotous was al 16 jaar lank vriende voor Jayde se moord. Hulle het egter intussen vervreemd geraak nadat Christopher in hegtenis geneem is in verband met die moord. “Ons was vriende en daar was ŉ tyd wat Costa vermoed het dat Christopher nog ŉ verhouding het,” het Eksteen getuig. Toe Christopher en Chanelle se verhouding bevestig is, was Costa woedend. Eksteen het aan die hof gesê hy het Costa hoor sê: “Ek wil niks met hom (Christopher) te doen hê nie.” Price het aan Eksteen gesê Costa het egter twee verklarings afgelê waarin hy ontken dat hy dit ooit gesê het. “Costa het nooit die woord ‘onterf’ gebruik nie. Hy ontken dat die gesprek ooit plaasgevind het,” het Price gesê. Eksteen het egter volgehou dat die gesprek wel plaasgevind het, en hy het afgelei dat Costa bedoel dat hy sy seun wil onterf. “Costa het gesê hy vermy Christopher weens die Chanelle-kwessie en dat hy hulle gaan afskryf.” Die staat voer aan Panayiotou het sy vrou se moord georkestreer omdat sy ŉ finansiële las was. Die hofsaak duur voort. Lees alle vorige berigte oor Christopher Panayiotou op Maroela Media.